BBC Hausa - News - Isra'ila da Hamas sun cimma yarjejeniyar tsagaita wuta a Gaza
Isra'ila da Hamas sun cimma yarjejeniyar tsagaita wuta a Gaza
An sabunta: 25 ga Oktoba, 2012 - An wallafa a 08:27 GMT
Fira Ministan kasar Isra'ila Benjamin Netanyahu
Gwamnatin Israela da kungiyar Hamas sun ce sun cimma yarjejeniyar dakatar da bude wuta a Gaza, sakamakon tattaunawar da Masar ta shirya tsakaninsu.
Sai dai izuwa yanzu ba a san sharudda da kuma wa'adin dakatar da bude wutar ba, wadda aka cimma bayan tashe-tashen hankulan da aka yi ta yi wadanda a lokacin Israela ta kashe 'yan gwagwarmayar Hamas akalla shida tun ranar Litinin.
Yayin da ita kuma Israelan ta ce Hamas din ta harba manyan makamai da kuma roka-roka sama da 70 zuwa kan iyakarta inda suka raunata mutane 5, uku daga cikinsu munanan raunuka.
Wata majiya daga Hamas ta ce kungiyar ba ta son ci gaba da gwabza fadan, yayin da iyalai ke kai komon shirye-shiryen hutun bukukuwan babbar Sallah a cikin karshen makon nan.
A baya dai Fira Ministan Israela Benjamin Netanyahu ya yi alwashin ci gaba kai hare-hare kan 'yan tada kayar baya dake kaddamar da hare-haren rokoki kan kasar Isra'ila.
Ya kamata a takawa Iran birki - Netanyahu
Sojojin Isra'ila sun hallaka mutane uku
Isra'ila ta mika gawarwakin Palasdinawa